**РЕШЕНИЕ № ПВ – 172 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ-Пловдив и БД ИБР-Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **Изграждане на нова инсталация за микродъждуване на съществуващ масив от млади (неплододаващи) трайни насаждения представляващ биоорехова овощна градина, с обща площ от 259.05 дка**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение: имоти № 032002, 032003 и 035040, землище на с. Драгомир, община Съединение**

|  |
| --- |
| **Възложител:**  **ЗП Ц. ДИМИТРОВА** |
|  |
|  |

**Характеристика на инвестиционното предложение:**

Основният мотив, обуславящ необходимостта от реализиране на инвестиционното предложение за изграждане на нова инсталация за микродъждуване е осигуряване на поливни условия за по-доброто отглеждане, развитие и своевременно влизане в плододаване на съществуващия масив от млади, все още неплододаващи, трайни насаждения от овощен вид „орех“. Конкретната инсталация за микродъждуване, обект на настоящото инвестиционно предложение предвижда икономия в използваните количества вода от над 50% спрямо класическите способи за поливане, като се очаква загубите на вода да са минимални. Инсталацията ще осигури необходимите водни количества, съобразно предписаните поливни норми и схемата за поливане, съгласно Технологична карта за овощен вид „орех“, разработена от Институт по овощарство – гр. Пловдив. Предвидени са две алтернативи за снабдяване с вода – доставка от клон на „Напоителни Системи“ АД и водовземане от близкия язовир „Стоичкови каваци“.

За захранване на системата за напояване с електроенергия е предвидено изграждането на подземен ел. кабел ниско напрежение през имотите на инвеститора.

Транспортния достъп до имотите, обект на инвестиционното предложение ще се осъществява по съществуваща пътна инфраструктура от полски пътища, без прокарване на нови пътни връзки.

Инвестиционното предложение попада в обхвата на т.1, буква „в“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотите, в които се предвижда да се реализира инвестиционното предложение не попадат в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвидения за реализиране план е разположена защитена зона BG0001039 ''Попинци'', за опазване на природните местообитания и на дивата флора и фауна, приета от МС с Решение №661/02.03.2007 г. (ДВ бр.85/2007 г.). До момента на издаване на писмото защитената зона не е обявена със заповед на Министъра на околната среда и водите.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Микродъждуването ще се реализира посредством полагането на LDPE поливни тръбопроводи, от които посредством адаптор и гъвкава тръба се монтира разпръсквач, в близост до дръвчето. Тръбопроводите се захранват с вода от разпределителни тръбопроводи. Тази технология позволява подаване на необходимите поливни норми с голяма точност, както по време, така и по размер водна маса. Захващането на поливните тръбопроводи към разпределителните тръбопроводи на поливните кръгове е предвидено да става чрез стартови връзки. Дълбочината на полагане на разпределителните тръбопроводи е 0,7 – 1 м, на поливните тръбопроводи 0,30 – 0.40 м. Разпръсквачите се разполагат по два на дръвче, по един от всяка от страна.

Системата за дъждуване ще се захранва посредством помпа от метален резервоар разположен в имот с номер 035040. Той ще се пълни чрез мобилна цистерна от клон на „Напоителни Системи“ АД или водовземане от близкия язовир „Стоичкови каваци“.

● Предвидените изкопни дейности за полагане на тръбопроводи и маркучи, както и полагане на съоръжения за изграждане на цялостната система ще бъдат ограничени върху разглежданите имоти в землището на с. Драгомир, чрез прилагане на съвременни технологии за проектиране и монтаж, като не се очакват отрицателни въздействия върху компонентите на околната среда.

* + - * В хода на експлоатация на обекта не се предполага замърсяване и дискомфорт на околната среда. Осъществяването на системата за напояване има изцяло положителен ефект, свързан с намаляване на почвената ерозия и отглеждане на насажденията с минимален разход на вода.
      * За осъществяването на цялостното инвестиционно предложение не е необходимо изграждане на нова пътна инфраструктура, ще се използва съществуваща такава.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Площадката върху която ще се изгради системата за напояване е овощната градина, която се намира на територията на землището на с. Драгомир ЕКАТТЕ: 23426 , Община Съединение, Пловдивска Област. Приблизителните географски координати са следните: 42°23'06.3"N 24°28'04.1"E

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.
* С писмо изх. № КД-04-505/01.11.2016г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане на целите на околната среда. Въздействието и водните екосистеми е определено, като да бъде незначително

**III. Способност за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

1. Инвестиционното предложение ще бъде реализирано извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0001039 ''Попинци'.

2. Предвидените с ИП дейности ще се реализират в границите на поземлени имоти с №№ 032002, 032003 и 035040, землище с. Драгомир, община Съединение. Поради отдалечеността на имотите от защитената зона, няма вероятност реализацията на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на изграждане на системата за напояване на ореховите насаждения е ограничен и локален в рамките на разглежданите имоти.
* Реализацията на инвестиционното предложение не се очаква да повлияе върху качествата на почвата и земните недра. Земните изкопни маси, които ще се формират при полагане на елементите на системата ще се използват за обратно засипване и заравняване на терена.
* Монтирането на системата за микродъждуване ще осигури ефективно отглеждане на насажденията с минимален разход на вода. Посредством дейността ще бъда намалено негативното въздействие на тенденциите за продължително засушаване и увреждане на почвата през лятото, с което ще се повиши количеството и качеството на произвежданата продукция.
* Вероятността от поява на въздействие върху компонентите на околната среда от дейностите по изпълнението на проекта се определя като минимална. Въздействието върху водите ще бъде пряко, краткотрайно и временно в рамките на ежегодния поливен сезон. При осъществяването и експлоатацията на обекта не се формират отпадъчни води.
* С писмо изх. № 8065/15.12.2016г. РЗИ-Пловдиве определила, че не се очакват неблагоприятно въздействие и риск върху човешкото здраве при реализация на инвестиционното намерение.
* Реализацията на предложението не предполага трансгранично въздействие.

**V. Обществен интерес към предложението за строителство, дейности или технологии:**

* Съгласно изискванията на чл. 4, ал. 2 от Наредбата за ОВОС, възложителят е уведомил писмено за инвестиционното си намерение Кмета на Община Съединение и Кмета на с. Драгомир, както и засегнатото население чрез обява.
* Съгласно изискванията на чл.6, ал.9 и ал.10 от Наредбата за ОВОС, възложителят е предоставил информацията за преценяване на необходимостта от извършване на ОВОС на Общината и Кметството.
* Общината и Кметството са информирали писмено РИОСВ-Пловдив за липса на постъпили възражения относно инвестиционното предложение.
* Към момента на издаване на настоящото Решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/или Административен съд– Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 27.12.2016г.**

*Директор на РИОСВ - Пловдив*

…..

………..